ขอความร่วมมือผู้ประกอบการขนส่งด้วยรถบรรทุก หลีกเลี่ยงการขนส่งสินค้า งดการใช้รถบรรทุก  29 ธันวาคม 2564 –  4 มกราคม 2565
นายจิรุตม์ วิศาลจิตร อธิบดีกรมการขนส่งทางบก เปิดเผยว่า กรมการขนส่งทางบก จอความร่วมมือสมาคมขนส่งสินค้า สมาคมรถบรรทุกและผู้ประกอบการขนส่งด้วยรถบรรทุกไม่ประจำทาง และรถบรรทุกส่วนบุคคล ให้หลีกเลี่ยงการขนส่งสินค้าและงดการใช้รถบรรทุก ในช่วงเทศกาลปีใหม่ 2565 ระหว่างวันที่ 29 ธันวาคม 2564 – 4 มกราคม 2565 เพื่อลดปัจจัยเสี่ยงในการเกิดอุบัติเหตุทางถนนที่เกิดจากรถบรรทุก และคืนพื้นผิวจราจรให้ประชาชนสามารถสัญจรได้อย่างสะดวกและปลอดภัยในช่วงเทศกาลปีใหม่ 2565 โดยขอความร่วมมือไปยังผู้ประกอบการขนส่ง อาทิ สหพันธ์การขนส่งทางบกแห่งประเทศไทย สมาคม ชมรม และผู้ประกอบการขนส่งสินค้าทั่วประเทศสำหรับสินค้าที่มีความจำเป็นเร่งด่วนต่อการอุปโภคบริโภคของประชาชน สามารถขนส่งได้โดยต้องปฏิบัติตามข้อกำหนดว่าด้วยความปลอดภัยในการขนส่งและปฏิบัติตามกฎจราจรอย่างเคร่งครัด โดยต้องตรวจสอบความพร้อมของพนักงานขับรถและอุปกรณ์ส่วนควบของรถอย่างเข้มงวดก่อนใช้งานทุกครั้ง ขอความร่วมมือให้ผู้ประกอบการขนส่งกำชับพนักงานขับรถหลีกเลี่ยงเส้นทางและช่วงเวลาที่มีการใช้รถใช้ถนนเป็นจำนวนมากแล้ว และต้องปฏิบัติตามข้อบังคับหัวหน้าเจ้าพนักงานจราจรทั่วราชอาณาจักรว่าด้วยการกำหนดห้ามรถบรรทุก 10 ล้อขึ้นไปเดินรถ ช่วงเทศกาลปีใหม่ ระหว่างวันที่ 30 - 31 ธันวาคม 2564 และ 2 - 4 มกราคม 2565 ในถนนบางสาย เช่น ถนนพหลโยธิน (ทางหลวงหมายเลข 1)เข้าเมืองนครสวรรค์ ถนนรังสิโยทัย (ทางหลวงหมายเลข 117) ถนนพหลโยธิน (ทางหลวงหมายเลข 1) เข้าเมืองสระบุรี ถนนเลี่ยงเมืองสระบุรีฝั่งตะวันตก (ทางหลวงหมายเลข 362) ถนนมิตรภาพ (ทางหลวงหมายเลข 2) ทับกวาง-สีคิ้วถนนกบินทร์บุรี-ปักธงชัย (ทางหลวงหมายเลข 304) ถนนบุรีรัมย์-อรัญประเทศ (ทางหลวงหมายเลข 348) อย่างเคร่งครัด เพื่อให้ประชาชนเดินทางถึงที่หมายได้อย่างปลอดภัยตลอดช่วงเทศกาลปีใหม่ 2565